
Comisia pentru buget, finanţe şi bănci

Bucureşti 02.10.2002         

Nr. 22/461

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind ajutorarea familiilor aflate în situaţia de sărăcie extremă, precum şi a celor cu mai mult de patru copii minori ale căror venituri nu depăşesc salariul minim pe economie, prin reducerea costurilor către regiile autonome şi societăţile comerciale prestatoare de servicii comunitare, cu care comisia noastră a fost sesizată în fond cu adresa Biroului Permanent nr.305 din 19 septembrie 2002.

PREŞEDINTE,

Prof. dr. Florin Georgescu

RAPORT

asupra propunerii legislative privind ajutorarea familiilor aflate în situaţia de sărăcie extremă, precum şi a celor cu mai mult de patru copii minori ale căror venituri nu depăşesc salariul minim pe economie, prin reducerea costurilor către regiile autonome şi societăţile comerciale prestatoare de servicii comunitare

Cu adresa nr.305 din 19 septembrie 2002, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind ajutorarea familiilor aflate în situaţia de sărăcie extremă, precum şi a celor cu mai mult de patru copii minori ale căror venituri nu depăşesc salariul minim pe economie, prin reducerea costurilor către regiile autonome şi societăţile comerciale prestatoare de servicii comunitare.

La întocmirea raportului s-a avut în vedere punctul de vedere al Guvernului şi avizul Consiliului Legislativ.


La lucrările comisiei au participat 24 deputaţi, din totalul de 25 membri ai comisiei.

In urma examinării propunerii legislative privind ajutorarea familiilor aflate în situaţia de sărăcie extremă, precum şi a celor cu mai mult de patru copii minori ale căror venituri nu depăşesc salariul minim pe economie, prin reducerea costurilor către regiile autonome şi societăţile comerciale prestatoare de servicii comunitare, în şedinţa din 2 octombrie 2002, comisia a hotărât, cu unanimitate de voturi, respingerea propunerii legislative din următoarele considerente:

Menţionăm că, prin intrarea în vigoare, începând cu 1 ianuarie 2002 a Legii nr.416/2001 privind venitul minim garantat, pentru persoanele şi familiile fără venituri sau cu venituri reduse, beneficiare de ajutor social, se garantează şi acordarea, în perioada sezonului rece (1 noiembrie – 31 martie), a unui ajutor pentru încălzirea locuinţei, pentru toate tipurile şi sistemele de încălzire.

Pentru perioada 1 ianuarie 2002 – 31 martie 2002, în vederea sprijinirii familiilor cu venituri reduse, a fost adoptată Ordonanţa de urgenţă a Guvernului nr.6/2002 pentru completarea Legii nr.416/2001. Prin această lege s-a asigurat protecţia socială a unui număr mult mai mare de familii sărace, comparativ cu cele beneficiare de ajutor social.

Totodată, începând cu data de 21 iunie 2002 a intrat în vigoare Legea nr.116/2002 privind prevenirea şi combaterea marginalizării sociale.

Urmare a creşterii cheltuielilor lunare pentru încălzirea locuinţei, Guvernul a analizat impactul acestui fenomen asupra familiilor cu venituri reduse şi posibilităţile de sprijinire a populaţiei pentru suportarea cheltuielilor de întreţinere. Se are în vedere şi majorarea ajutorului social care se acordă în baza Legii nr.416/2001 privind venitul minim garantat prin indexarea nivelului venitului minim garantat în perioada 1 noiembrie 2002 – 31 octombrie 2003.

Prezentul proiect de Lege face parte din categoria legilor ordinare.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu



Experţi parlamentari:

Onete Alexandru

Popescu Luminiţa

